**ՄԵԹՈԴԱԿԱՆ ՑՈՒՑՈՒՄՆԵՐ**

**ՀՀ 2023-2025 ԹՎԱԿԱՆՆԵՐԻ ՊԵՏԱԿԱՆ ՄԻՋՆԱԺԱՄԿԵՏ ԾԱԽՍԵՐԻ ԾՐԱԳՐԻ ԵՎ ՀՀ 2023 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՆԱԽԱԳԾԵՐԻ ՄՇԱԿՄԱՆ ՇՐՋԱՆԱԿՆԵՐՈՒՄ ՊԵՏԱԿԱՆ ՄԱՐՄԻՆՆԵՐԻ** **ԲՅՈՒՋԵՏԱՅԻՆ ԾՐԱԳՐԵՐԻ ՄՇԱԿՄԱՆ ԳՈՐԾԸՆԹԱՑԻՆ ՀԱՆՐԱՅԻՆ ՄԱՍՆԱԿՑՈՒԹՅԱՆ ԱՊԱՀՈՎՄԱՆ**

**Երևան 2022թ.**

# **ԲՈՎԱՆԴԿՈՒԹՅՈՒՆ**

[ՕԳՏԱԳՈՐԾՈՂ ՀԱՊԱՎՈՒՄՆԵՐ 3](#_Toc32239493)

[ՆԵՐԱԾՈՒԹՅՈՒՆ 4](#_Toc32239494)

[ՀՀ 2023 ԹՎԱԿԱՆԻ ԲՅՈՒՋԵՏԱՅԻՆ ԳՈՐԾԸՆԹԱՑԻ ՇՐՋԱՆԱԿՆԵՐՈՒՄ ԲՅՈՒՋԵՏԱՅԻՆ ԾՐԱԳՐԵՐԻ ՄՇԱԿՄԱՆ ԱՇԽԱՏԱՆՔՆԵՐԻՆ ՀԱՆՐՈՒԹՅԱՆ ՄԱՍՆԱԿՑՈՒԹՅԱՆ ԱՊԱՀՈՎՄԱՆ ՆՊԱՏԱԿՈՎ ՊԵՏԱԿԱՆ ՄԱՐՄԻՆՆԵՐԻ ՀԱՄԱՐ ՍԱՀՄԱՆՎԱԾ ՊԱՀԱՆՋՆԵՐԸ ԵՎ ԱՌԱՆՑՔԱՅԻՆ ԺԱՄԿԵՏՆԵՐԸ 5](#_Toc32239495)

[ՄԱՍՆԱԿՑԱՅԻՆ ԳՈՐԾԸՆԹԱՑՆԵՐԸ ԵՎ ԴՐԱՆՑ ՆՊԱՏԱԿՆԵՐԸ 7](#_Toc32239496)

[ՄԱՍՆԱԿՑԱՅԻՆ ԳՈՐԾԸՆԹԱՑՆԵՐԻ ԿԱԶՄԱԿԵՐՊՄԱՆ ՀԻՄՆԱԿԱՆ ՍԿԶԲՈՒՆՔՆԵՐԸ 7](#_Toc32239497)

[ՄԱՍՆԱԿՑԱՅԻՆ ԳՈՐԾԸՆԹԱՑՆԵՐԻ ՀԻՄՆԱԿԱՆ ՄԱՍՆԱԿԻՑՆԵՐԸ 8](#_Toc32239498)

[ՄԱՍՆԱԿՑԱՅԻՆ ԳՈՐԾԸՆԹԱՑՆԵՐԻ ԸՆԴԳՐԿՄԱՆ ՇՐՋԱՆԱԿՆԵՐԸ 9](#_Toc32239499)

[ՄԱՍՆԱԿՑԱՅԻՆ ԳՈՐԾԸՆԹԱՑՆԵՐԻ ՆԿԱՐԱԳՐՈՒԹՅՈՒՆԸ 10](#_Toc32239500)

[ՄԱՍՆԱԿՑԱՅԻՆ ԳՈՐԾԸՆԹԱՑՆԵՐԻ ԿԱԶՄԱԿԵՐՊՈՒՄԸ ՊԵՏԱԿԱՆ ՄԱՐՄԻՆՆԵՐՈՒՄ 16](#_Toc32239501)

[Հավելված 1 22](#_Toc32239502)

[Հավելված 2 23](#_Toc32239503)

[Հավելված 3 26](#_Toc32239504)

[Հավելված 4 27](#_Toc32239505)

[Հավելված 5 28](#_Toc32239506)

# **ՕԳՏԱԳՈՐԾՈՂ ՀԱՊԱՎՈՒՄՆԵՐ**

|  |  |
| --- | --- |
| ՀՀ | Հայաստանի Հանրապետություն |
| ՀՀ ԱԺ | Հայաստանի Հանրապետության Ազգային Ժողով |
| ՀՀ ՖՆ | Հայաստանի Հանրապետության ֆինանսների նախարարություն |
| ՀԿ | Հասարակական կազմակերպություն |
| ՄԺԾԾ | Միջնաժամկետ ծախսերի ծրագիր |
| ՔԲ | Քաղաքացու բյուջե |
| ՔՀԿ | Քաղաքացիական հասարակության կազմակերպություն |

# **ՆԵՐԱԾՈՒԹՅՈՒՆ**

Սույն մեթոդական ցուցումները նպատակ ունեն օժանդակելու ՀՀ հանրային իշխանության և տարածքային կառավարման բյուջետային հատկացումների գլխավոր կարգադրիչ հանդիսացող հայտատու մարմիններին (այսուհետ` Հայտատու մարմիններ)` ՀՀ 2023 թվականի պետական բյուջեի նախագծի մշակման գործընթացի շրջանակներում վերոհիշյալ ժամանակացույցով սահմանված՝ բյուջետային ծրագրերի մշակման գործընթացներում հանրության ներգրավվածության բարձրացմանն ուղղված միջոցառումների իրականացման աշխատանքներում:

Մեթոդական ցուցումները հանդիսանում են խորհրդատվական բնույթի ցուցումներ և չեն փոխարինում ՀՀ ՖՆ կողմից պետական մարմիններին տրամադրվող ՄԺԾԾ և բյուջետային հայտերի կազմման մեթոդական ցուցումներին, այլ լրացնում են դրանց, ներկայացնելով բյուջետային ծրագրերի մշակման աշխատանքներում մասնակցային գործընթացների նպատակները, կիրառվող սկզբունքները, գործընթացների ընդգրկման շրջանակները, մասնակցության ապահովման հիմնական միջոցները, գործիքակազմը, ինչպես նաև աշխատանքների կազմակերպման և արդյունքների գնահատման մեխանիզմները:

Սույն մեթոդական ցուցումներն, իր բոլոր մասերով և հավելվածներով, տեղադրված են նաև ՀՀ ՖՆ պաշտոնական ինտերնետային կայքում (<http://www.minfin.am)>:

# **ՀՀ 2023 ԹՎԱԿԱՆԻ ԲՅՈՒՋԵՏԱՅԻՆ ԳՈՐԾԸՆԹԱՑԻ ՇՐՋԱՆԱԿՆԵՐՈՒՄ ԲՅՈՒՋԵՏԱՅԻՆ ԾՐԱԳՐԵՐԻ ՄՇԱԿՄԱՆ ԱՇԽԱՏԱՆՔՆԵՐԻՆ ՀԱՆՐՈՒԹՅԱՆ ՄԱՍՆԱԿՑՈՒԹՅԱՆ ԱՊԱՀՈՎՄԱՆ ՆՊԱՏԱԿՈՎ ՊԵՏԱԿԱՆ ՄԱՐՄԻՆՆԵՐԻ ՀԱՄԱՐ ՍԱՀՄԱՆՎԱԾ ՊԱՀԱՆՋՆԵՐԸ ԵՎ ԱՌԱՆՑՔԱՅԻՆ ԺԱՄԿԵՏՆԵՐԸ**

ՀՀ Վարչապետի 2022 թ. հունվարի 20-ի N 72-Ա որոշմամբ հաստատված ժամանակացույցով պետական մարմինների համար սահմանվել են 2023թ. բյուջետային գործընթացի շրջանակներում բյուջետային ծրագրերի մշակման աշխատանքներին հանրության մասնակցության ապահովմանն ուղղված միջոցառումներն ու առանցքային ժամկետները:

Պետական մարմինները պարտավոր են խստորեն հետևել որոշմամբ սահմանված ժամանակացույցին, մասնավորապես, պետք է ամբողջությամբ և ժամանակին հրապարակեն բյուջետային հայտերի և հաշվարկ-հիմնավորումերի վերաբերյալ պահանջվող տեղեկատվությունը, կազմակերպեն և իրականացնեն համապատասխան հանրային քննարկումները և դրանց արդյունքների վերաբերյալ ներկայացնեն մանրամասն և համապարփակ տեղեկատվություն:

# **ՄԱՍՆԱԿՑԱՅԻՆ ԳՈՐԾԸՆԹԱՑՆԵՐԸ ԵՎ ԴՐԱՆՑ ՆՊԱՏԱԿՆԵՐԸ**

Սույն մեթոդական ցուցումների իմաստով, մասնակցային գործընթացներ են համարվում ՀՀ 2023թ. բյուջետային գործընթացի շրջանակներում նախատեսված հանրային իրազեկման և հանրության հետ համագործակցության մեխանիզմների և գործընթացների ամբողջությունը, որոնք նպատակ ունեն քաղաքացիական հասարակության ներգրավման միջոցով աջակցել բյուջետային որոշումների կայացմանը:

Մասնակցային գործընթացները պետք է միտված լինեն շարունակաբար ընդլայնելու կառուցողական համագործակցությունը պետության և քաղաքացիների միջև և ապահովելու քաղաքացիների մասնակցությունը հանրային ռեսուրսների բաշխմանը: Մասնակցային գործընթացները պետք է բարձրացնեն պետական մարմինների հաշվետվողականությունը քաղաքացիների առջև՝ ձևավորելով փոխադարձ վստահության մթնոլորտ:

Ընդհանուր առմամբ, 2023թ. բյուջետային գործընթացի շրջանակներում իրականացվող մասնակցային գործընթացները պետք է դիտարկվեն որպես խորհրդատվական բնույթի գործընթացներ, որոնք ընդգրկում են բյուջետային գործընթացների, ծրագրերի և արդյունքների վերաբերյալ հանրության իրազեկման, բյուջետային ծրագրերի մշակման աշխատանքներում հանրության հետ համագործակցության (առաջարկների ստացում, հանրային քննարկումներ) և բյուջետային որոշումների վերաբերյալ հետադարձ կապի ապահովման գործընթացների և մեխանիզմների ամբողջությունը:

# **ՄԱՍՆԱԿՑԱՅԻՆ ԳՈՐԾԸՆԹԱՑՆԵՐԻ ԿԱԶՄԱԿԵՐՊՄԱՆ ՀԻՄՆԱԿԱՆ ՍԿԶԲՈՒՆՔՆԵՐԸ**

Մասնակցային գործընթացները կազմակեպելիս և իրականացնելիս, պետական մարմինները պետք է հնարավորինս առաջնորդվեն հետևյալ հիմնարար սկզբունքներով.

|  |  |
| --- | --- |
| **Հասանելիություն և մատչելիություն** | Մասնակցային գործընթացները պետք է բավարար չափով հասանելի և մատչելի լինեն գործընթացների բոլոր մասնակիցների համար՝ այդ գործընթացներում հնարավորինս ներառելով բոլոր շահառուներին և շահագրգիռ կողմերին: Պետական մարմինները պետք է հեշտացնեն քաղաքացիների մասնակցությունը գործընթացներին՝ տարածելով ամբողջական բյուջետային տեղեկատվություն այնպիսի ձևաչափերով և այնպիսի մեխանիզմների կիրառությամբ, որոնք քաղաքացիների համար մատչելի են՝ դրանց հասկանալու, օգտագործելու և մշակելու համար: |
| **Թափանցիկություն** | Պետական ​​մարմինները պետք է հանրությանը տրամադրեն ամբողջական տեղեկատվություն մասնակցային յուրաքանչյուր գործընթացի նպատակի, դրա շրջանակների, սահմանափակումների, նախատեսվող արդյունքների և ժամկետների վերաբերյալ: |
| **Ժամկետայնություն** | Մասնակցային գործընթացները նախագծելիս, պետք է բավարար ժամանակ նախատեսվի քաղաքացիների կողմից առաջարկների ներկայացման և այդ գործընթացներում քաղաքացիների հնարավորինս վաղ փուլում ներգրավման համար: |
| **Կայունություն** | Այնտեղ, որտեղ դա անհրաժեշտ և արդյունավետ է, քաղաքացիների մասնակցությունը պետք է դրվի ինստիտուցիոնալ հիմքերի վրա՝ ապահովելով հանրության կայուն ներգրավվածություն բյուջետային գործընթացներում: Մասնակցային գործընթացները պետք է լինեն պարբերական և կայուն գործընթացներ, որոնք ինտեգրված են ընդհանուր բյուջետային ցիկլում: |
| **Փոխլրացում** | Պետական մարմինները պետք է ապահովեն քաղաքացիների մասնակցության այնպիսի մեխանիզմներ, որոնք լրացնում և բարձրացնում են կառավարման և հաշվետվողականության առկա համակարգերի արդյունավետությունը: |
| **Քննարկումներ** | Մասնակցային գործընթացները ենթադրում են հանրային քննարկումների որոշակի ձևերի առկայություն, թեև պարտադիր չէ որ դրանք անմիջականորեն ավարտվեն որոշումների կայացմամբ: Մասնակցային գործընթացները պետք է քաղաքացիներին դուրս բերեն անձնական նախընտրությունների տիրույթից և ներգրավեն բյուջետային որոշումների շուրջ իրական քննարկումներում: |
| **Հաշվետվողակա­նություն** | Մասնակցային գործընթացները ենթադրում են հստակ հետադարձ կապ պետական մարմինների և քաղաքացիների միջև՝ հանդիպումների կամ հրապարակային տեղեկատվության այլ միջոցով, որի շրջանակներում պետական մարմինները տեղեկատվություն են տրամադրում քաղաքացիներին վերջիններիս առաջարկների ընդունման կամ դրանց ընթացի վերաբերյալ: |

# **ՄԱՍՆԱԿՑԱՅԻՆ ԳՈՐԾԸՆԹԱՑՆԵՐԻ ՀԻՄՆԱԿԱՆ ՄԱՍՆԱԿԻՑՆԵՐԸ**

Մասնակացային գործընթացների հիմնական մանակիցներ են.

|  |  |
| --- | --- |
| **Պետական մարմինները** | Ընդգրկում է ՀՀ հանրային իշխանության և տարածքային կառավարման բյուջետային հատկացումների գլխավոր կարգադրիչ հանդիսացող բոլոր հայտատու մարմինները (այսուհետ` պետական մարմիններ): Պետական մարմինները պատասխանատու են իրենց պատասխանատվության ներքո ընդգրկված ոլորտներին կամ ծրագրերին առնչվող մասնակցային գործընթացների կազմակերպման և իրականացման համար: Ոլորտների և ծրագրերի շրջանակներից ելնելով, պետական մարմիններում առանձին ոլորտների կամ ծրագրերի գծով մասնակցային գործընթացները կազմակերպելու համար կարող են ձևավորվել աշխատանքային խմբեր: |
| **Քաղաքացիական հասարակության կազմակերպությունները (ՔՀԿ-ներ)** | Ընդգրկում է ՀՀ-ում պաշտոնապես գործող հասարակական կազմակերպությունները, արհեստակցական միությունները, մասնագիտական ասոցիացիաները, կրոնական կազմակերպությունները, մեդիա խմբերը, հիմնադրամները և քաղաքացիների այլ խմբերը, որոնք ձևավորվել են հատկապես սոցիալ-տնտեսական զարգացման, պետական ծրագրերի մոնիտորինգի և քաղաքականության շուրջ քննարկումներում ներգրավման նպատակով, և ներկայացնում են հանրության կամ շահառուների կոնկրետ խմբերի շահերը: ՔՀԿ-ները հանրության կամ կոնկրետ շահառուների անունից մասնակցում են բյուջետային ծրագրերի մշակման աշխատանքներին, այդ թվում՝ բյուջետային տեղեկատվության ուսումնասիրության, առաջարկների ներկայացման և հանրային քննարկումներին մասնակցության միջոցով: |

# **ՄԱՍՆԱԿՑԱՅԻՆ ԳՈՐԾԸՆԹԱՑՆԵՐԻ ԸՆԴԳՐԿՄԱՆ ՇՐՋԱՆԱԿՆԵՐԸ**

2023թ. բյուջետային գործընթացի շրջանակներում մասնակցային գործընթացները պետք է ընդգրկեն պետական մարմինների կողմից իրականացվող բոլոր բյուջետային ծրագրերը և միջոցառումները (բացառությամբ պետական գաղտնիք հանդիսացող տեղեկատվության):

Մասնակցային գործընթացներում անհրաժեշտ է հատուկ ուշադրություն դարձնել այն ծրագրերի և միջոցառումների վրա, որտեղ ավանդաբար բարձր է հանրային հետաքրքրվածությունը: Դրանք են հանդիսանում համապատասխան ոլորտների հանրային ապրանքների և ծառայությունների մատուցմանը, սոցիալական տրանսֆերտների տրամադրմանն ու պետական ներդրումներին առնչվող այն ծրագրերն ու միջոցառումները, որոնց անմիջական շահառուներ են հանդիսանում անհատները կամ դրանց խմբերը:

Մյուս բոլոր ծրագրերը/միջոցառումները, ինչպիսիք են օրինակ վարչական բնույթի ծրագրերը/միջոցառումները, կամ առանձին անհատներին ու դրանց խմբերին անմիջականորեն չթիրախավորող միջոցառումները, պետք է ընդգրկվեն մասնակցային գործընթացներում՝ առանց սահմանափակումների:

Արդյունավետ համարվելու համար, մասնակցային գործընթացները պետք է հիմնականում կենտրոնանան այնպիսի հարցերի վրա, ինչպիսիք են ծրագրերի նպատակները, շահառուները և վերջնական արդյունքները, իրականացվող միջոցառումները, դրանց շահառուները և ակնկալվող արդյունքները, պետության միջամտությունների (մատուցվող ծառայություններ, տրամադրվող տարանսֆետներ և այլն) և ակնկալվող արդյունքների այլընտրանքները, նպատակների, միջոցառումների և ծախսերի առաջնահերթությունները:

Դրանք կարող են վերաբերվել ինչպես արդեն գոյություն ունեցող ծրագրերին և միջոցառումներին, այնպես էլ հանրության կողմից ներկայացվող նոր ծրագրերի/միջոցառումների վերաբերյալ առաջարկներին:

# **ՄԱՍՆԱԿՑԱՅԻՆ ԳՈՐԾԸՆԹԱՑՆԵՐԻ ՆԿԱՐԱԳՐՈՒԹՅՈՒՆԸ**

Մասնակցային գործընթացներն ընդգրկում եմ հանրային իրազեկման, բյուջետային տեղեկատվության տրամադրման, բյուջետային ծրագրերի վերաբերյալ հանրության առաջարկների ներկայացման, հանարային քննարկումների իրականացման, բյուջետային որոշումների կայացման և հետադարձ կապի ապահովման միջոցառումներ: Ստորև ներկայացված են տիպային մասնակցային գործընթացները և դրանց ներկայացվող հիմնական պահանջները:

**Հանրային իրազեկումներ/ծանուցումներ**

Պետական մարմինները բյուջետային գործընթացի յուրաքանչյուր փուլում պետք է պատշաճ կերպով իրազեկեն/ծանուցեն հանրությանը՝ ի դեմս ՔՀԿ-ների, իրականացվող բոլոր մասնակցային գործընթացների վերաբերյալ: Հանրության իրազեկումը պետք է իրականացվի նախապես, հնարավորություն տալով վերջիններիս կազմակերպվել և նախապատրաստվել այդ գործընթացներին: Այդ առումով, հանրային իրազեկումները/ծանուցումները հնարավորության դեպքում պետք է իրականացվեն որևէ գործողության կամ միջոցառ­ման իրականա­ցու­մից առ­նվազն 15 օր առաջ:

Հանրային իրազեկումները պետք է ներառեն տեղեկատվություն նախատեսվող գործընթացների, միջոցառումների, թիրախային ոլորտների/ծրագրերի, շահառուների, ժամկետների, վայրերի, հանրության մասնակցության ձևերի, ինչպես նաև կոնտակտային անձանց և միջոցների վերաբերյալ: Այդ առումով, մասնակցային բոլոր գործընթացները ներառող՝ նախապես կազմված և հրապարակված ժամանակացույցերը հանդիսանում են մասնակցային գործընթացների կազմակերպման և հանրությանը ծանուցման արդյունավետ գործիքներ:

Պետական մարմինների ինտերներատային կայքերը, հեռուստատեսությունը, սոցիալական ցանցերը և մամուլը հանդիսանում են հանրության լայն շրջանակների միաժամանակյա իրազեկման ժամանակակից միջոցներ: 2023թ. բյուջետային գործընթացի շրջանակներում պետական մարմիններն ինքնուրույն են ընտրում մասնակցային գործընթացների վերաբերյալ հանրության իրազեկման միջոցներն ու եղանակները՝ ելնելով իրականացվող գործընթացների և թիրախային շահառուների առանձնահատկություններից, ինչպես նաև առկա ֆինանսական ու տեխնիկական հնարավորություններից:

Հանրության իրազեկման միջոցներն ու եղանակներն անհրաժեշտ է ընտրել այնպես, որ հանրային ծանուցումներն ընդգրկեն և հասանելի լինեն պոտենցյալ շահառուների հնարավորինս լայն շրջանակների համար: Այդ առումով, հանրային իրազեկման տարբեր միջոցների զուգահեռ կիրառումը կարող է դիտարկվել որպես հանրության լայն շրջանակների իրազեկման արդյունավետ միջոց: Օրինակ, կոնկրետ գործընթացներում թիրախային շահառուների ընդգրկվածության հավանականությանը մեծացնելու համար, բացի հանրության լայն շրջանակներին ուղղված ընդհանուր ծանուցումներից, պետական մարմինները կարող են զուգահեռաբար թիրախային ՔՀԿ-ներին իրազեկել/ծանուցել նաև անհատապես՝ հեռախոսային հաղորդագրությունների, ինչպես նաև էլեկտրոնային կամ թղթային նամակների միջոցով:

**Հանրությանը տեղեկատվու­թ­յան տրամա­դրում**

Բյուջետային ծրագրերի մշակման աշխատանքներում հանության՝ ի դեմս ՔՀԿ-ների, մասնակցությունն ապահովելու նպատակով, պետական մարմինները պետք է հանրությանը տրամադրեն և/կամ հասանելի դարձնեն իրենց պատասխանատվության ներքո ընդգրկված ոլորտների և ծրագրերի վերաբերյալ ամբողջական տեղեկատվություն:

Այդ նպատակով, 2023թ. բյուջետային գործընթացի շրջանակներում Վարչապետի որոշմամբ հաստատված ժամանակացույցով Հայտատու պետական մարմիններին հանձնարարվել է մինչև 2022թ. մարտի 15-ը (որը միաժամանակ հանդիսանում է բյուջետային հայտերը ՀՀ ՖՆ ներկայացման համար սահմանված վերջնաժամկետ) իրենց ինտերնետային կայքերում հրապարակել այդ Հայտատու մարմինների կողմից ՀՀ ՖՆ ներկայացված՝ 2023-2025թթ ՄԺԾԾ (ներառյալ ՀՀ 2023թ. պետական բյուջեի) հայտերը և այլ պարզաբանող նյութեր ըստ անհրաժեշտության: Նույն որոշմամբ Հայտատու մարմիններին հանաձնարավել է նաև մինչև 2022թ. հունիսի 16-ը իրենց ինտերնետային կայքերում հրապարակել նաև ՄԺԾԾ (ներառյալ ՀՀ 2023թ. պետական բյուջեի մասին օրենքի նախագծի նախնական տարբերակի) հիմքում դրված ծախսային հաշվարկ-հիմնավորումները:

Վերոհիշյալ տեղեկատվությունը հիմք է հանդիսանալու ՔՀԿ-ների հետ բյուջետային ծրագրերի շուրջ քննարկումների իրականացման համար, և այդ առումով, պետական մարմինների բյուջետային հայտերը, որպես կանոն, պարունակում են բյուջետային ծրագրերի վերաբերյալ հանրությանը հետաքրքրող հիմնական տեղեկատվությունը՝ կապված ոլորտային քաղաքականության նպատակների, թիրախների, գերակայությունների, բյուջետային ծրագրերի նպատակների, վերջնական արդյունքների, միջոցառումների և դրանց գծով շահառուների և ֆինանսական ու ոչ ֆինանսական արդյունքների, նախորդ տարիների զարգացման միտումների, ինչպես նաև մանրամասն հաշվարկ-հիմնավորումների վերաբերյալ:

Այդուհանդերձ, պետական մարմինների բյուջետային հայտերը հանդիսանում են տեխնիկական բնույթի փաստաթղթեր և դրանք նախատեսված և հարմարեցված չեն հանրության լայն շրջանակների կիրառության համար: Այդ առումով, ցանկալի է, որ հնարավորության դեպքում պետական մարմիններն իրենց հրապարակվող հայտերում առկա տեղեկատվությունը որոշակիորեն հարմարեցնեն հանրության կողմից կիրառության համար, այն է՝ ընդհանուր հայտից բացի, առանձնացված ներկայացնեն նաև այն ծրագրերի և միջոցառումների վերաբերյալ տեղեկատվությունը, որտեղ ավանդաբար բարձր է հանրային հետաքրքրվածությունը: Դրանք են հանդիսանում համապատասխան ոլորտների հանրային ապրանքների և ծառայությունների մատուցմանը, սոցիալական տրանսֆերտների տրամադրմանն ու պետական ներդրումներին առնչվող այն ծրագրերն ու միջոցառումները, որոնց անմիջական շահառուներ են հանդիսանում անհատները կամ դրանց խմբերը: Դա կապահովի հայտերում ներկայացված տեղեկատվության մատչելիությունը հանրության համար:

Ցանկալի է, որ բյուջետային ծրագրերի մշակման աշխատանքներում պետական մարմինների և հանրության միջև համագործակցությունը սկսվի դեռևս բյուջետային հայտերի մշակման փուլում՝ նախքան դրանց ներկայացումը ՀՀ ՖՆ: Դա կբարելավի մասնակցային գործընթացների արդյունավետությունը՝ հատկապես նոր նախաձեռնությունների գծով առաջարկների մշակման պարագայում: Հայտերի մշակման վաղ փուլում իրականացվող համագործակցության պարագայում պետական մարմինները պետք է հանրության համար հնարավորինս հասանելի դարձնեն իրենց պատասխանատվությամբ իրականացվող (գոյություն ունեցող) ծրագրերի և միջոցառումների նպատակների, շահառուների շրջանակների, դրանց գծով ֆինանսական և ոչ ֆինանսական արդյունքային ցուցանիշների, ինչպես նաև ոլորտային քաղաքականության նպատակների, թիրախների, գերակայությունների և առաջնահերթությունների վերաբերյալ տեղեկատվությունը: Դրանք պետք է ներառեն այդ ծրագրերի և միջոցառումների գծով փաստացի կատարողական ցուցանիշներն առնվազն վերջին երեք տարիների համար, իսկ առկայության և հնարավորության պարագայում, նաև այդ ծրագրերի գծով իրականացված մոնիտորինգային, գնահատումների և աուդիտների հաշվետվությունները:

Նշված տեղեկատվությունը պետք է հանրությանը տրամադրվի նախապես՝ հնարավորինս հասանելի ու մատչելի տեսքով, որպեսզի հանրությունը բավարար ժամանակ և հնարավորություն ունենա վերուծել այն և ներկայացնել դիրքորոշում կամ առաջարկություններ համապատասխան բյուջետային ծրագրերի և միջոցառումների վերաբերյալ: Հնարավորության սահմաններում, պետական մարմինների կողմից համապատասխան տեղեկատվությունը հանրությանը պետք է տրամադրվի/հասանելի լինի՝ դրանց վերաբերյալ հանրության կողմից առաջարկների կամ դիտողությունների ներկայացման համար սահմանված վերջնաժամկետներից առ­նվազն 15 օր առաջ:

Թեև բյուջետային հայտերի և ծրագրերի վերաբերյալ վերոհիշյալ տեղեկատվությունը ներկայումս էլ հրապարակվում է պետական մարմինների կողմից, սակայն այդ տեղեկատվությունը հիմնականում համակարգված չէ, ցրված է տարբեր ինտերնետային կայքերում և բավարար չափով մատչելի չէ հանրության լայն շրջանակների օգտագործման համար: Այդ առումով, կարևոր է, որ պետական մարմինները, հնարավորության դեպքում մասնակցային գործընթացների հետ կապված ողջ տեղեկատվությունն իրենց ինտերնետային կայքերում ներկայացնեն դրա համար հստակ առանձնացված վայրում և այն հասանելի դարձնեն հանրության լայն շրջանակների համար:

Այդ առանձնացված հատվածներում պետական մարմինները կարող են համակարգված տեսքով տեղադրել և հանրայնացնել իրենց ոլորտների գծով մասնակցային գործընթացներին առնչվող ողջ տեղեկատվությունը՝ ներառյալ հանրային իրազեկումները/ծանուցումները, բյուջետային հայտերը կամ հանրությանը տրամադրվող այլ տեղեկատվությունը, հանրության կողմից ներկայացված առաջարկությունները, հանրային քննարկումների արդյունքները և այլ անհրաժեշտ փաստաթղթեր և հղումներ: Այստեղ կարևոր է հրապարակվող տեղեկատվության ամբողջականությունն ու արդիականությունը (թարմացված լինելը):

**Հանրության կողմից առաջարկների և դիտողությունների ներկայացում**

Պետական մարմինները պետք է ստեղծեն անհրաժեշտ պայմաններ, որպեսզի հանրությունն՝ ի դեմս ՔՀԿ-ների, հնարավորություն ունենա ներկայացնել իր դիտողություններն ու առաջարկները պետական մարմինների պատասխանատվությամբ իրականացվող բյուջետային ծրագրերի և միջոցառումների վերաբերյալ, որոնք այնուհետև հիմք են հանդիսանալու բյուջետային հայտերի շուրջ պետական մարմինների կողմից կազմակերպվող հանրային քննարկումների համար:

Հանրության կողմից ներկայացվող դիտողություններն ու առաջարկությունները գործնականում կարող են վերաբերվել պետական մարմինների բյուջետային հայտերում ներառված ողջ տեղեկատվությանը (նպատակներ, թիրախներ, գերակայություններ, առաջնահերթություններ, ծրագրեր, միջոցառումներ, արդյունքներ և այլն), և կարող են ընդգրկել հարցերի լայն շրջանակներ՝ սկսած գոյություն ունեցող քաղաքականության և ծրագրերի նպատակահարմարության, արդյունքների և արդյունավետության հարցերից, մինչև դրանց վերանայմանը, այլընտրանքների ձևավորմանը և նոր գաղափարների ու նախաձեռնությունների ներկայացմանն առնչվող հարցերը:

Ցանկալի է, որ պետական մարմինների և հանրության միջև համագործակցությունը սկսվի դեռևս բյուջետային հայտերի մշակման փուլում և հանրությունը հնարավորություն ունենա բյուջետային ծրագրերի վերաբերյալ իր դիտողություններն ու առաջարկությունները պետական մարմիններին ներկայացնել նաև բյուջետային հայտերի մշակման փուլում՝ նախքան դրանց ներկայացումը ՀՀ ՖՆ: Վաղ փուլում ոլորտային ծախսային գերակայությունների, այլընտրանքների և նոր նախաձեռնությունների վերաբերյալ առաջարկների ներկայացումը, պետական մարմիններին ավելի շատ ժամանակ և հնարավորություն կտա ապահովել դրանց պատշաճ քննությունը և անհրաժեշտության դեպքում դրանց ներառումը իրենց օրակարգերում և բյուջետային հայտերում:

Պետական մարմինները պետք է խրախուսեն բյուջետային հայտերի վերաբերյալ հանրության դիտողությունների և առաջարկությունների ներկայացումը՝ պատշաճ ուշադրություն դարձնելով ներկայացված բոլոր դիտողություններին և առաջարկություններին, և ապահովելով դրանց վերաբերյալ հետադարձ կապը հանրության հետ:

Դիտողությունների և առաջարկությունների ներկայացումը պետք է լինի պաշտոնական և փաստաթղթավորված գործընթաց, որի մասին պետական մարմինները պետք է իրազեկեն հանրությանը՝ նշելով դրանց ներկայացման ժամկետները և եղանակները:

Սահմանված կարգով ներկայացված բոլոր դիտողություններն ու առաջարկությունները պետք է գրանցվեն/հաշվառվեն պետական մարմիններում, որի նպատակով, պետական մարմինները պետք է ձևավորեն համապատասխան ամփոփաթերթեր: Ամփոփաթերթը պարունակում է տեղեկատվության ներկայացված առաջարկի/դիտողության բովանդակության, առնչվող ծրագրի/միջոցառման, պետական մարմնի ստացման ամսաթվի, ներկայացնող ՔՀԿ-ի, և պետական մարմնի հետադարձ արձագանք­ի ժամկետի ու բովանդակության վերաբերյալ: Սույն ցուցումների Հավելված 1-ում ներկայացված է ամփոփաթերթի ձևաչափի օրինակ:

Պետական մարմինները, ելնելով իրենց ոլորտների և ծրագրերի առանձնահատկություններից, կարող են մշակել բյուջետային ծրագրերի վերաբերյալ հանրության առաջարկությունների և դիտողությունների ներկայացման ստանդարտ ձևաչափեր, որոնք կարող են ստանդարտացնել դրանցում ներկայացվող տեղեկատվությունը և էապես հեշտացնել առաջարկների և դիտողությունների ներկայացման, ուսումնասիրման և տեղեկատվության օգտագործման գործընթացները: Սույն ցուցումների Հավելված 2-ում ներկայացված է հանրության կողմից առաջարկների և դիտողությունների ներկայացման ստանդարտ ձևաչափի օրինակ:

2023թ. բյուջետային գործընթացի շրջանակներում պետական մարմիններն ինքնուրույն են ընտրում բյուջետային ծրագրերի վերաբերյալ հանրության առաջարկությունների և դիտողությունների ներկայացման եղանակները՝ ելնելով առկա ֆինանսական ու տեխնիկական հնարավորություններից: Այդ առումով, էլեկտրոնային փոստը և թղթային նամակագրությունը հանդիսանում են վերոհիշյալ տեղեկատվության ստացման նպատակով կիրառվող արդյունավետ միջոցներ:

Բյուջետային ծրագրերի և միջոցառումների վերաբերյալ դիտողությունների և առաջարկությունների ներկայացման վերջնաժամկետները պետք է սահմանվեն այնպես, որ հանրությունը բավարար ժամանակ ունենա համապատասխան տեղեկատվության ուսումնասիրման և դրա վերաբերյալ դիտողությունների և առաջարկությունների ներկայացման, իսկ պետական մարմինները՝ այդ դիտողություններն ու առաջարկները ուսումնասիրման, հետադարձ կապի ապահովման և այդ ծրագրերի վերաբերյալ հանրային քննարկումների նախապատրաստման համար:

**Հանրային քննարկումների իրականացում**

Հանրային քննարկումները հանդիսանում են ուղղորդված հանրային երկխոսության և հանրային կարծիքի ուսումնասիրության գործընթացներ: Դրանք ներառում են կարծիքների փոխանակման, բանավիճման, ընդհանուր դիրքորոշումների ձևավորման և համատեղ որոշումների կայացման գործընթացներ, որոնք ենթադրում են անմիջական կամ ինտերակտիվ շփումներ մասնակից կողմերի միջև: Բոլոր հիմնական շահառուների մասնակցությամբ իրականացվող բաց և թափանցիկ քննարկումները հանդիսանում են արդյունավետ մասնակցային գործընթացի անհրաժեշտ նախապայման:

2023թ. բյուջետային գործընթացի շրջանակներում Վարչապետի որոշմամբ հաստատված ժամանակացույցով Հայտատու պետական մարմիններին հանձնարարվել է մինչև 2022թ. ապրիլի 8-ը իրենց իրավասության ներքո գտնվող ոլորտներում շահագրգիռ ՔՀԿ-ների հետ անցկացնել քննարկումներ իրենց բյուջետային հայտերի շուրջ և քննարկումների արդյունքների վերաբերյալ ՀՀ ՖՆ ներկայացնել տեղեկատվություն (ներառյալ ներկայացված դիտողությունների և առաջարկությունների ընդունելու կամ մերժելու վերաբերյալ ամփոփաթերթ):

Պետական մարմիններն ինքնուրույն են ընտրում իրենց իրավասության ներքո գտնվող ոլորտներում կազմակերպվող հանրային քննարկումների քանակը և դրանցից յուրաքանչուրի թեմատիկ ուղղվածությունը՝ ելնելով այդ ոլորտների, ծրագրերի և միջոցառումների շրջանակներից ու առաձնահատկություններից, ինչպես նաև մասնակիցների կանխատեսվող թվաքանակից և վերջիններիս կողմից ներկայացված դիտողությունների և առաջարկությունների բովանդակությունից:

Նախապես սահմանված օրակարգով և հստակ ուղղվածությամբ թեմատիկ քննարկում­ները հանդիսանում են հանրային քննարկումների առավել արդյունա­վետ եղանակները: Թեմատիկ քննարկումները կարող են ընդգրկել կոնկրետ ոլորտներ, ծրագրեր կամ շահառուների խմբեր:

Արդյունավետ համարվելու համար, հանրային քննարկումները պետք է իրականացվեն ըստ էության և կենտրոնանան բյուջետային ծրագրերի/միջոցառումների վերաբերյալ հանրության ներկայացրած առաջարկների և դիտողությունների վրա՝ անդրադառնալով հանրությանը հետաքրքող այնպիսի հարցերի, ինչպիսիք են՝ ծրագրերի նպատակները, շահառուները և վերջնական արդյունքները, իրականացվող միջոցառումները, դրանց շահառուները և ակնկլավող արդյունքները, պետության միջամտությունների (մատուցվող ծառայություններ, տրամադրվող տարանսֆետներ և այլն) և ակնկալվող արդյունքների այլընտրանքները, նպատակների, միջոցառումների և ծախսերի առաջնահերթությունները:

Անհրաժեշտության դեպքում, հնարային քննարկումները կարող են իրականացվել ինչպես բազմակողմ, այնպես էլ երկկողմ աշխատանքային քննարկումների միջոցով:

Կարևոր է, որ բոլոր հիմնական շահառուները ժամանակին ծանուցվեն հանրային քննարկումների տեղի, ժամի, եղանակի, թեմատիկ ուղղվածության և օրակարգի վերաբերյալ: Բազմակողմ քննարկումներ դեպքում, երբ առկա են կոնկրետ շահառուներ, ի թիվս հանրության լայն շրջանակների ծանուցման համար կիրառվող այլ միջոցների, պետական մարմինները կարող են վերջններիս տրամադրել նաև անհատական էլեկտրոնային ծանուցումներ կամ հրավերներ:

Մասնակիցների նախնական գրանցումները հնարավորություն կտան պետական մամիններին գնահատել քննարկմանը մասնակցության մակարդակը և պլանավորել ու կազմակերպել քննարկումները:

Հանրային քննարկումները պետք է լինեն պաշտոնական և փաստաթղթավորված գործընթացներ: Պետական մարմինները պետք է ապահովեն հանրային քննարկումների պատշաճ արձանագրումը: Քննարկումների արձանագրությունները պետք է ազատորեն հասանելի լինեն ինչպես քննարկմանը մասնակցող կողմերի, այնպես էլ հանրության լայն շրջանակների համար: Ցանկալի է, որ հանրային քննարկումների համար, փաստաթղթային արձանագրություններին զուգահեռ պետական մարմինները, հնարավորության դեպքում, կիրառեն նաև տեսա-ձայնագրություններ, ինչպես նաև քննարկումների ուղիղ հեռարձակումներ էլեկտրոնային հարթակների կամ հեռուստատեսության միջոցով:

**Հետադարձ կապի ապահովում**

Հանրությունն՝ ի դեմս ՔՀԿ-ների, իրավունք ունի տեղեկանալու իր կողմից ներկայացված դիտողություների և առաջարկությունների վերաբերյալ պետական մարմինների դիրքորոշման և դրանց իրականացման ընթացքի վերաբերյալ: Բաց մասնակցային գործընթացները ենթադրում են պետական մարմինների կողմից ժամանակին և պատշաճ կերպով արձագանքում հանրության կողմից ներկայացված բոլոր դիտողություններին և առաջարկներին, անկախ դրանց բովանդակությունից և ներկայացնող կողմից:

Այդ առումով, պետական մարմինները, մասնակցային գործընթացների շրջանակներում, պետք է ապահովեն հետադարձ կապ հանրության հետ, ինչը նշանակում է, որ հանրության կողմից բյուջետային ծրագրերի վերաբերյալ ներկայացված բոլոր առաջարկների և դիտողությունների վերաբերյալ պետական մարմինների դիրքորոշումները/արձագանքները պետք է ներկայացվեն անմիջականորեն դրանք ներկայացրած կողմին՝ անկախ գործընթացի փուլից և ներկայացված առաջարկության կամ դիտողության բովանդակությունից:

Պետական մարմինների հետադարձ արձա­գան­քները պետք է լինեն.

* հասցեական՝ ուղղված լինեն բուն հասեատիրոջը,
* ըստ էության՝ անդրադառնան ներկայացված հարցի բուն էությանը,
* հիմնավորված՝ պարունակեն բավարար հիմնավորումներ և պարզաբանումներ խնդրո առարկա հարցի ընդունման կամ մերժման վերաբերյալ,
* պատեհաժամ՝ իրակա­նացվեն խելա­միտ ժամ­կետներում, և
* փաստաթղթավորված:

Հետադարձ կապի ապահովման մեխա­նիզմները պետք է հնարա­վորություն տան հստա­կո­րեն բացահայտել պետական մարմինների արձա­գանք­­ման ժամկետ­ները և բովանդակու­թյունը:

Հետադարձ կապի ապահովման արդյունավետ միջոցներ են հանդիսանում պետական մարմինների ինտերներտային կայքերը, էլեկտրոնային փոստը, գրավոր նամակները և հանրային քննարկումները/լսումները: Վերջինները կարևոր են փոխադարձ դիրքորոշումների բանավոր ներկայացման, քննարկման և հստակեցման համար, որոնց պարագայում, պետական մարմինները պետք է ապահովեն գրավոր արձանագրությունների կամ տեսաձայնագրումների իրականացումն ու տրամադրումը մասնակից կողմերին:

# **ՄԱՍՆԱԿՑԱՅԻՆ ԳՈՐԾԸՆԹԱՑՆԵՐԻ ԿԱԶՄԱԿԵՐՊՈՒՄԸ ՊԵՏԱԿԱՆ ՄԱՐՄԻՆՆԵՐՈՒՄ**

Մասնակցային գործընթացների հաջող իրականացումը ենթադրում է պետական մարմիններում այդ գործընթացների հետ կապված աշխատանքների պլանավորման, իրականացման և գնահատման համակարգված գործառույթների իրականացում:

**Պլանավորում և նախապատրաստում**

Պետական մարմինները, նախքան մասնակցային գործընթացների սկիզբը, պետք է մանրամասնորոն պլանավորեն և նախապատրաստվեն այդ գործընթացների իրականացմանը: Պետական մարմիններում մասնակցային գործընթացների պլանավորման և նախապատրաստման գործընթացները ներառում են առնվազն հետևյալ հիմնական աշխատանքները.

* *Մասնակցային գործընթացների հիմնական ուղղությունների և շրջանակների հստակեցում*

Նախքան բուն մասնակացային գործընթացները սկսելը, պետական մարմինները պետք է հստակեցնեն առաջիկա մասնակցային գործընթացներին առնչվող այն բոլոր ոլորտները, ծրագրերը և միջոցառումները, որոնց համար պետական մարմիններում ձևավորվելու են առանձին աշխատանքային խմբեր: Այդ աշխատանքային խմբերի ձևավորման համար որպես հիմք կարող են ծառայել պետական մարմնի պատասխանատվության ներքո գտնվող ոլորտների շրջանակները, դրանց ընդգրկվածությունը (ծրագրերի և միջոցառումների թվաքանակը), նախորդ բյուջետային տարում հանրության ներկայացրած հետաքրքրությունների շրջանակները, նախորդ բյուջետային տարում մասնակցային գործընթացի գնահատման արդյունքները, տվյալ տարում ոլորտային քաղաքականություններում նախատեսվող փոփոխությունները և այլն:

* *Հիմնական շահառուների շրջանակի հստակեցում*

Պլանավորման փուլում, նախքան բուն մասնակցային գործընթացների սկիզբը, պետական մարմնի պատասխանատվության ներքո գտնվող յուրաքանչյուր ոլորտի, ծրագրի և միջոցառման համար անհրաժեշտ է հստակեցնել պոտենցյալ և թիրախային (ակնկալվող) մասնակիցների (շահառուների) շրջանակը՝ վերջիններիս ներկայացնող ՔՀԿ-ների կամ այլ կազմակեր­պ­ու­թյունների մակարդակով: Կարևոր է, որ որևէ առանցքային շահառուների խումբ պատահաբար դուրս չմնա մասնակցային գործընթացներից, իսկ մասնակիցների ընտրությունը լինի հնարավորինս արդար, թափանցիկ, ներառական և լավ փաստաթղթավորված: Սույն մեթոդական ցուցումների հավելված 3-ում ներկայացված են ուղղորդիչ հարցեր, որոնք կօգնեն պետական մարմիններին՝ մասնակցային գործընթացին մասնակից շահառուների շրջանակները գնահատելիս:

* *Աշխատանքային խմբերի ձևավորում*

Մասնակցային գործընթացների հետ կապված աշխատանքները կազմակերպելու և իրականացնելու համար պետական մարմիններն, իրենց հայեցողությամբ, կարող են ձևավորել աշխատանքային խմբեր: Աշխատանքային խմբերը կարող են ընդգրկել տարբեր շրջանակներ՝ կախված պետական մարմնի պատասխանատվության ներքո գտնվող ոլորտների և ծրագրերի շրջանակներից և առանձնահատկություններից: Խմբերից յուրաքանչյուրում կարող են ընդգրկվել պետական մարմնի համապատասխան ոլորտային և ֆինանսական ստորաբաժանումների այն աշխատակիցները, որոնք պատասխանատու են այդ ոլորտների կամ ծրագրերի գծով պետական քաղաքականության և բյուջետային հայտերի մշակման համար, իսկ խմբերում ներառվելու դեպքում՝ նաև մասնակցային գործընթացների շրջանակներում հանրության հետ համագործակցության համար: Խմբերի ձևավորման դեպքում, դրանցից յուրաքանչյուրի համար պետք է հստակեցվեն կոնտակտային անձանց շրջանակները և վերջիններիս հետ հանրության կապի ապահովման միջոցներն ու եղանակները: Խմբերից յուրաքանչյուրի համար, ըստ անհրաժեշտության, կարող են սահմանվել առանձին աշխատակարգեր:

* *Մասնակցային գործընթացների ժամանակացույցերի մշակում*

Պետական մարմինները պետք է նախապես մշակեն մասնակցային գործընթացների իրենց ժամանակացույցերը: Վերջիններս պետք է ներառեն մասնակցային գործընթացների շրջանակներում նախատեսվող բոլոր առանցքային միջոցառումները և ժամկետները: Ժամանակացույցերը պետք է նախապես հրապարակվեն և հասանելի լինեն հանրության լայն շրջանակների, հատկապես՝ բոլոր առանցքային շահառուների համար: Պետական մարմիններն, ըստ անհրաժեշտության, կարող են մշակել և հաստատել նաև ներքին ժամանակացույցեր՝ նախատեսված կոնկրետ աշխատանքային խմբերի աշխատանքների կազմակերպման համար: Սույն մեթոդական ցուցումների հավելված 4-ում ներկայացված է մասնակցային գործընթացների ժամանակացույցի ձևաչափի օրինակ:

* *Կիրառվող մեթոդների և գործիքների հստակեցում*

Պետական մարմինները պետք է նախապես հստակեցնեն հանության մասնակցության ապահովման մեթոդներն ու գործիքակազմը մասնակցային բյուջետավորման յուրաքանչյուր փուլի և գործընթացի համար, քանզի մասնակցության ապահովման տարբեր մեթոդների և գործիքների կիրառությունը ենթադրում է տարբեր ֆինանսական, մարդկային և ժամանակային ծախսումներ և կոնկրետ դեպքերում դրանց արդյունավետությունը տարբեր է:

* *Ֆինանսական ռեսուրսների պլանավորում*

Պետական մարմինները պետք է համապատասխան ֆինանսական միջոցներ նախատեսեն մասնակցային գործընթացների կազմակերպման և իրականացման համար կատարվելիք ծախսերի ֆինանսավորման համար:

* *Հանրությանը տրամադրվող (հրապարակվող) տեղեկատվության շրջանակների և տրամադրման եղանակների հստակեցում*

Պետական մարմինները պետք է նախապես հստակեցնեն բյուջետային ծրագրերի վերաբերյալ հանրությանը տրամադրվող տեկատվության շրջանակները, տրամադրման եղանակները և այդ գործընթացի համար պատասխանատու անձանց շրջանակները:

Ցանկալի, որ մասնակցային գործընթացների պլանավորման և նախապատրաստման փուլի աշխատանքներն իրականացվեն նախքան բյուջետային գործընթացի սկիզբը կամ դրա սկզբնական փուլում: Դա պետական մարմիններին հնարավորություն կտա նախապես նախագծել և պլանավորել ողջ գործընթացը և այն իրականացնել սահուն և արդյունավետ կերպով:

**Իրականացում**

Պետական մարմինները, պետք է ապահովեն մասնակցային գործընթացների պատշաճ իրականացումը՝ այդ նպատակով հաստատված իրենց ժամանակացույցերին համապատասխան: Պետական մարմինների կողմից իրականացվող մասնակցային գործընթացները ներառում են հետևյալ հիմնական գործընթացները.

* *Հանրության իրազեկում/ծանուցումների տրամադրում*

Վերաբերվում է պետական մարմինների կողմից մասնակցային բյուջետավորման շրջանակներում իրականացվելիք բոլոր գործընթացների, միջոցառումների, դրանց ժամանակացույցերի, թիրախային խմբերի և կոնտակտային անձանց վերաբերյալ հանրության իրազեկմանը կամ ծանուցումների տրամադրմանը: Կարևոր է, որ ծանուցումները իրականացվեն նախապես՝ յուրաքանչյուր հերթական գործընթացից/միջոցառումից առաջ: Մասնակցային բյուջետավորման բոլոր գործընթացները ներառող՝ նախապես կազմված և հրապարակված միջոցառումների ժամանակացույցերը հանդիսանում են մասնակցային գործընթացների կազմակերպման և հանրությանը ծանուցման արդյունավետ գործիքներ:

* *Հանրությանը տեղեկատվության տրամադրում*

Վերաբերվում է պետական մարմինների կողմից համապատասխան ոլորտների, ծրագրերի և միջոցառումների վերաբերյալ ամբողջական տեղեկատվության տրամադրմանը հանրությանը: Այն կարող է ընդգրկել ինչպես պատմական և փաստացի տվյալները, պաշտոնական հաշվետվություններն ու վերլուծությունները, այնպես էլ այդ ծրագրերի գծով պետական մարմինների բյուջետային հայտերը: Կարևոր է, որ այդ տեղեկատությունը լինի ամբողջական և հանրությանը հասանելի լինի նախապես:

* *Առաջարկների ստացում*

Վերաբերվում է հարության կողմից համապատասխան ոլորտների, ծրագրերի և միջոցառումների վերաբերյալ դիտողությունների և առաջարկությունների ներկայացմանը:

* *Հանրային քննարկումների կազմակերպում*

Վերաբերվում է հանրության կողմից ներկայացված դիտողությունների և առաջարկությունների շուրջ հանրային քննարկումների կազմակերպմանը:

* *Որոշումների ընդունում և հետադարձ կապի ապահովում*

Վերաբերվում է հանրության կողմից ներկայացված առաջարկությունների վերաբերյալ պետական մարմինների որոշումների կայացմանը և դրա վերաբերյալ հանրության իրազեկման (հետադարձ կապի) ապահովմանը:

Վերոհիշյալ մասնակցային գործընթացների նկարագրությունը և դրանց ներկայացվող հիմնական պահանջները (ներառյալ կիրառվող սկզբունքները, գործիքները և մոտեցումները): ներկայացված են սույն մեթոդական ցուցումների «Մասնակցային գործընթացների նկարագրությունը» հատվածում:

**Արդյունքների ամփոփում և գնահատում**

Պետական մարմինները պետք է ի նկատի ունենան, որ մասնակցային գործընթացները հանդիսանում են շարունակական գործընթացներ, և այդ գործընթացների արդյունքների պարբերաբար գնահատումները հանդիսանում են դրանց հետագա բարելավման և զարգացման կարևոր նախապայման:

Այդ առումով, յուրաքանչյուր բյուջետային տարվա արդյունքներով, պետական մարմինները պետք է անհրաժեշտ միջոցներ ձեռնարկեն բյուջետային գործընթացի շրջանակներում իրականացված մասնակցային գործընթացների գնահատման ուղղությամբ:

Պետական մարմինների կողմից մասնակցային գործընթացների գնահատումները պետք է դիտարկվեն որպես իրենց ոլորտներում իրականացվող մասնակցային գործընթացների ներքին գնահատումներ, որոնք նպատակ ունեն գնահատել՝ (i) մասնակցային գործընթացների համապատասխանությունը հաստատված պլաններին և ժամանակացույցերին, (ii) մասնակցային գործընթացների արդյունքները և առաջընթացը, և (iii) մասնակցային գործընթացներում բարելավման կարիքները հաջորդ բյուջետային գործընթացների համար:

Գնահատումները պետք է հանդիսանան պարբերաբար իրականացվող՝ պաշտոնական և փաստաթղթավորված գործընթացներ: Վերջիններս կարող են իրականացվել շահառուների հարցումների և փաստաթղթային ուսումնասիրությունների միջոցով:

Կարևոր է, որ պետական մարմինների կողմից մասնակցային գործընթացների գնահատումներն իրականացվեն և դրանց արդյունքներն առկա լինեն նախքան հաջորդ բյուջետային գործընթացի սկիզբը: Պետական մարմինները պետք է ապահովեն այդ գնահատումների արդյունքների հրապարակայնությունը և հասանելիությունը հանրության լայն շրջանակների համար, որի նպատակով վերջիններս պետք է տեղադրվեն պետական մարմինների ինտերնետային կայքերում՝ մասնակցային գործընթացներին առնչվող այլ տեղեկատվության հետ մեկտեղ:

Մասնակցային գործընթացների գնահատումների առանցքային ուղղություններն ու չափորոշիչները պետք է նկարագրեն մասնակցային գործընթացների հնարավոր ազդեցությունները հետևյալ երեք ուղղություններով՝

* ***ազդեցությունը քաղաքացիական կյանքի վրա***.
  + որքանո՞վ են մասնակցային գործընթացները ներգրավում հանրության լայն շրջանակներին,
  + որքանո՞վ են մասնակցային գործընթացները խթանում համագործակցությունը ՔՀԿ-ների և կառավարության միջև,
* ***գործընթացների ներառականությունը և արդարությունը***.
  + որքանո՞վ է սոցիալապես խոցելի հանրությանը ներգրավվում մասնակցային գործընթացներում,
  + ի՞նչ միջոցներով է ապահովվում հանրության մասնակցությունը մասնակցային գործընթացներին,
  + մասնակցային գործընթացները նպաստու՞մ են արդյոք ռեսուրսների արդար բաշխմանը,
* ***ազդեցությունը պետական մարմնի գործունեության վրա***.
  + ինչպիսի՞ն է մասնակցային գործընթացների արդյունքում ձևավորված ծրագրերին հատկացվող գումարների դինամիկան տարեց-տարի,
  + ինչպիսի՞ն է մասնակցային գործընթացների արդյունքում ձևավորված ծրագրերի իրագործման մակարդակը,
  + որքա՞ն են կազմում պետական մարմնի ծախսերը մասնակցային գործընթացների հետ կապված:

Սույն մեթոդական ցուցումների հավելված 5-ում ներկայացված են մասնակցային գործընթացների արդյունքների գնահատման հիմնական ուղղություններն ու չափորոշիչները:

# **Հավելված 1**

**ԱՄՓՈՓԱԹԵՐԹ**

**ԲՅՈՒՋԵՏԱՅԻՆ ՀԱՅՏԻ/ԾՐԱԳՐԵՐԻ ՎԵՐԱԲԵՐՅԱԼ ՔԱՂԱՔԱՑԻԱԿԱՆ ՀԱՍԱՐԱԿՈՒԹՅԱՆ ԿԱԶՄԱԿԵՐՊՈՒԹՅՈՒՆՆԵՐԻ ԿՈՂՄԻՑ ՆԵՐԿԱՅԱՑՎԱԾ ԴԻՏՈՂՈՒԹՅՈՒՆՆԵՐԻ ԵՎ ԱՌԱՋԱՐԿՈՒԹՅՈՒՆՆԵՐԻ**

|  |  |
| --- | --- |
| **Պետական մարմնի անվանումը՝** |  |
|  |  |
| **Ամփոփաթերթի կազմման ամսաթիվը՝** |  |

|  |  |  |  |  |  |  |
| --- | --- | --- | --- | --- | --- | --- |
| **#** | **Դիտողության/ առաջարկի բովանդակությունը** | **Առնչվող ոլորտը, ծրագիրը, միջոցառումը** | **Դիտողության/ առաջարկի հեղինակը** | **Դիտողության/ առաջարկի ներկայացման ամսաթիվը** | **Պետական մարմնի դիրքորոշումը/ արձագանքը դիտողության/ առաջարկի վերաբերյալ** | **Դիրքորոշման ներկայացման ամսաթիվը** |
| **1** | **2** | **3** | **4** | **5** | **6** | **7** |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

# **Հավելված 2**

**ԱՌԱՋԱՐԿ / ԴԻՏՈՂՈՒԹՅՈՒՆ**

**ԲՅՈՒՋԵՏԱՅԻՆ ՀԱՅՏԻ/ ԾՐԱԳՐԵՐԻ ՎԵՐԱԲԵՐՅԱԼ**

|  |  |
| --- | --- |
| Կազմակերպության անվանումը՝ |  |
| Հասցեն՝ |  |
| Էլեկտրոնային փոստը՝ |  |
| Հեռախոսահամարը՝ |  |
| Պետական մարմնի անվանումը՝ |  |
| Ներկայացման ամսաթիվը՝ |  |

|  |
| --- |
| 1. Շահառուների որ խմբի շահերն է ներկայացնում դիտողության/առաջարկի հեղինակ կազմակերպությունը՝ |
|  |
| 1. Ներկայացվածը հանդիսանում է արդյոք այլ ՔՀԿ-ների կամ կազմակերպությունների հետ համատեղ մշակված դիտողություն/առաջարկ: Եթե այո, ապա նշել այն կազմակերպությունները, որոնք մասնակցել են դրա մշակմանը: |
|  |
| 1. Դիտողության/առաջարկի վերաբերյալ իրականացվել են արդյոք խորհրդակցություններ հիմնական շահառուների հետ՝ |
|  |
| 1. Կազմակերպությունը ենթադրում է արդյոք իր մասնակցությունը առաջարկվող ծրագրի/միջոցառման ֆինանսավորման, իրականացման կամ մոնիտորինգի գործընթացներում: Եթե այո, ապա նշել ենթադրվող մասնակցության ձևը *(լրացվում է միայն նոր նախաձեռնություն հանդիսացող առաջարկի դեպքում):* |
|  |
| 1. Նշել այն ոլորտը, բյուջետային ծրագիրը և միջոցառումը, որին առնչվում է դիտողությունը/առաջարկությունը *(նոր նախաձեռնություն հանդիսացող առաջարկի դեպքում ծրագրի կամ միջոցառման դասիչները կարող են չլրացվել)՝* |
| |  |  | | --- | --- | | Ոլորտը՝ |  | | Ծրագրի դասիչը և անվանումը՝ |  | | Միջոցառման դասիչը և անվանումը՝ |  | |
| 1. Նշել ներկայացված դիտողության/ առաջարկի բնույթը՝ |
| |  |  |  |  |  |  |  |  | | --- | --- | --- | --- | --- | --- | --- | --- | | Դիտողություն |  |  | Առաջարկություն |  |  | Նոր նախաձեռնություն |  | |
| 1. Նշել, թե ինչ հարցերի է անդրադառնում ներկայացված դիտողությունը/ առաջարկությունը *(կարելի է միաժամանակ նշել մի քանի տարբերակներ)*՝ |
| |  |  |  |  |  | | --- | --- | --- | --- | --- | | Նպատակներ |  |  | Ծառայության որակ |  | |  |  |  |  |  | | Գերակայություններ |  |  | Ծառայության մատչելիություն |  | |  |  |  |  |  | | Շահառուների շրջանակ |  |  | Ֆինանսական հաշվարկներ |  | |  |  |  |  |  | | Սպառվող ռեսուրսներ |  |  | Արդյունքային ցուցանիշներ |  | |  |  |  |  |  | | Իրականացման եղանակներ |  |  | Վերջնական արդյունքներ |  | |  |  |  |  |  | | Նոր ծառայություններ |  |  | Նոր տրանսֆորտներ |  | |  |  |  |  |  | | Նոր կապիտալ ներդրումներ |  |  | Արդյունավետություն |  |      |  |  | | --- | --- | | Այլ՝ |  | |
| 1. Ներկայացնել դիտողության/ առաջարկի բովանդակությունը *(100 բառի շրջանակներում)՝* |
|  |
| 1. Ինչ օգուտներ են ակնկալվում առաջարկի իրականացման արդյունքում: Ինչպես է առաջարկի իրականացումն ազդելու թիրախային շահառուների, այդ թվում՝ մատուցվող ծառայությունների որակի վրա՝ |
|  |
| 1. Ինչ ժամանակահատվածում է նախատեսվում իրականացնել առաջարկը՝ |
|  |
| 1. Ընդհանուր գնահատականներով ինչ ռեսուրսներ (սարքավորումներ, աշխատաժամանակ, ֆինանսական միջոցներ և այլն) կպահանջվեն առաջարկի իրականացման համար՝ |
| |  |  |  | | --- | --- | --- | | # | Նկարագրություն | Գումար (ՀՀ դրամ) | | 1 |  |  | | 2 |  |  | | … |  |  | |  | Ընդամենը` |  | |
| 1. Առաջարկը ենթադրում է արդյոք պետական բյուջեից բացի ֆինանսավորման այլ աղբյուրների ներգրավում: Եթե այո, ապա ներկայացնել առաջարկի համաֆինանսավորման աղբյուրները, ուղղությունները և նախնական ֆինանսական գնահատականները: |
|  |

# **Հավելված 3**

**ՈՒՂՂՈՐԴԻՉ ՀԱՐՑԵՐ**

**ՄԱՍՆԱԿՑԱՅԻՆ ԳՈՐԾԸՆԹԱՑՆԵՐԻՆ ՄԱՍՆԱԿԻՑ ՇԱՀԱՌՈՒՄՆԵՐԻ ՇՐՋԱՆԱԿՆԵՐԻ ՀՍՏԱԿԵՑՄԱՆ**

|  |  |
| --- | --- |
| **#** | **Հարցադրում** |
| 1 | Ու՞մ վրա է ուղղակիորեն ազդում տվյալ որոշման կայացումը, կամ ովքե՞ր են տվյալ միջոցառման անմիջական շահառուները |
| 2 | Ու՞մ վրա է անուղղակիորեն ազդում տվյալ որոշման կայացումը, կամ ովքե՞ր են տվյալ միջոցառման անուղղակի շահառուները |
| 3 | Ովքե՞ր են ցանկանում ներգրավվել տվյալ որոշման կայացման մեջ |
| 4 | Ովքե՞ր կհիասթափվեն, տվյալ որոշման կայացման մեջ իրենց ներդրումը չունենալու դեպքում |
| 5 | Ովքե՞ր կարող են ազդել տվյալ որոշման վրա |
| 6 | Ովքե՞ր կարող են պնդել, որ ունեն այնպիսի իրավասություններ, որոնց վրա կազդի տվյալ որոշումը |
| 7 | Ովքե՞ր ունեն իրական կամ ենթադրյալ բարոյական պահանջներ, որ կարող են ազդել որոշման կայացման գործընթացի կամ արդյունքների վրա |
| 8 | Ովքե՞ր ունեն այնպիսի քաղաքական ազդեցություն, որ կարող են ընտրված կամ նշանակված պաշտոնյաներին տվյալ որոշման առնչությամբ ներքաշել բանավեճի մեջ |
| 9 | Ո՞ր կազմակերպություններն են ներկայացնում շահառուների տարբեր խմբերին, որ կարող են հանդես գալ որպես միջնորդ կամ առաջնորդող: |
| 10 | Կա՞ն արդյոք առանցքային շահառուներ, որոնց շահերը ներկայացված չեն որևէ կազմակերպության կողմից: |
| 11 | Ովքե՞ր են պատասխանատու որոշումն իրագործելու համար |
| 12 | Ու՞մ աջակցության կարիքը կլինի որոշումը պարտադրելու և իրականացնելու համար |
| 13 | Ովքե՞ր կարող են իրավական գործընթացներ սկսել որոշման իրականացումը խոչընդոտելու համար |
| 14 | Ովքե՞ր կարող են անտեսել որոշումը |
| 15 | Ովքե՞ր են պարտավորվել լուծել տվյալ խնդիրը |

# **Հավելված 4**

**ԺԱՄԱՆԱԿԱՑՈՒՅՑ**

**ՄԱՍՆԱԿՑԱՅԻՆ ԳՈՐԾԸՆԹԱՑՆԵՐԻ**

**(ձևաչափի օրինակ)**

|  |  |
| --- | --- |
| Տարեթիվը՝ |  |
|  |  |
| Պետական մարմնի անվանումը՝ |  |
|  |  |

|  |  |  |  |  |
| --- | --- | --- | --- | --- |
| **#** | **Ամսաթիվ** | **Միջոցառում** | **Նպատակ** | **Այլ նշումներ**  **(հասցե, կոնտակտային տվյալներ և այլն)** |
| **1** | **2** | **3** | **4** | **5** |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

# **Հավելված 5**

**ՄԱՍՆԱԿՑԱՅԻՆ ԳՈՐԾԸՆԹԱՑՆԵՐԻ ԱՐԴՅՈՒՆՔՆԵՐԻ ԳՆԱՀԱՏՄԱՆ**

**ՀԻՄՆԱԿԱՆ ՈՒՂՂՈՒԹՅՈՒՆՆԵՐՆ ՈՒ ՉԱՓՈՐՈՇԻՉՆԵՐԸ**

|  |  |  |
| --- | --- | --- |
| **Ազդեցության ուղղությունը** | **Գնահատման չափորոշիչը** | **Նկարագրություն** |
| Ազդեցությունը քաղաքացիա­կան կյանքի վրա | Մասնակցային գործընթաց­ների մասնակիցների մաս­նա­բաժինը պոտենցյալ մասնակիցների/ շահառու­ների ընդհանուր թվաքանա­կի մեջ (%) | Գնահատում է թիրախային շահառու­ներին ներգրավելու կարողությունը: Առանձին ցուցանիշներ են հաշվարկվում առաջարկ­ների ներկայաց­ման և քննարկումն­երի մասնա­կից­ների համար: |
| Մասնակցային գործընթաց­ներում առաջին անգամ կամ մեկից ավելի անգամ մասնակցողների մասնա­բաժինը մասնակից­ների ընդհա­նուր թվաքանակի մեջ (%) | Գնահատում է նոր մասնակիցների ներգրվաման կամ առկա մասնակիցներին պահելու կարողու­թյունը: Առանձին ցուցանիշներ են հաշվարկվում առաջարկ­ների ներկայացման և քննարկում­ների մասնա­կիցների համար: |
| Գործընթացի ներառականությունը և արդա­րու­­թյունը | Սոցիալապես խոցելի խմբերի ներկայացուցիչների մասնաբաժինը մասնակից­ների ընդհանուր թվաքանակի մեջ (%) | Գնահատում է սոցիալապես խոցելի խմբերի ներգրավման կարողությունը |
| Աշխատանքային/ թիրախային խմբերի քանակը (խումբ) | Գնահատում է գործընթացների հասանե­լի­ությունը՝ տարբեր կողմե­րից |
| Քննարկումների քանակը (հատ) |
| Քննարկումների համար նախատեսված առցանց հարթակների քանակը (հատ) |
| Առանձին միջոցներով ծանուցվածների մասնաբաժինը ծանուցվածների ընդհանուր թվաքանակի մեջ (%) |
| Ներկայացված առաջարկների քանակը (հատ) |
| Առացանց ներկայացված առաջարկների մասնաբաժինը առաջարկների ընդհանուր թվաքանակում (%) |
| Առանձին ոլորտների գծով ներկայացված առաջարկների մասնաբաժինը առաջարկ­ների ընդհանուր թվաքանակում (%) |
| Ընդունված առաջարկների ընդհանուր թիվը և մասնաբաժինը ներկայացված առաջարկ­ների ընդհանուր թվի մեջ (ըստ առանձին ոլորտների) (հատ, %) | Գնահատում է մասնակցային գործընթաց­ների շրջանակ­նե­րում ներկայացված առա­ջարկ­ների միջև ռեսուրսների բաշխ­ման տարբերություն­ները և արդարությունը |
| Ընդունված առաջարկների ֆինանսական արժեքը և դրա մասնաբաժինը ներկայացված առաջարկների ընդհանուր ֆինանսական արժեքում (ըստ առանձին ոլորտների) (դրամ, %) |
| Առանձին ոլորտների գծով ընդունված առաջարկների թվաքանակը և մասնաբաժինը բոլոր ոլորտների գծով ընդունված առաջարկների ընդհանուր թվի մեջ (հատ, %) |
| Առանձին ոլորտների գծով ընդունված առաջարկների ֆինանսական արժեքը և դրա մասնաբաժինը բոլոր ոլորտների գծով ընդունված առաջարկների ընդհանուր ֆինանսական արժեքում (դրամ, %) |
| Ազդեցությունը պետական մարմնի գործունեության վրա | Ընդունված առաջարկների գծով ծրագրերի/ միջոցառումների ընդհանուր ֆինանսական արժեքը և դրա մասնաբաժինը տվյալ տարում պետական մարմնի գծով ընդհանուր բյուջետային ծախսերում (դրամ, %) | Գնահատում է մասնակցային գործընթացների արդյունքում ձևավորված ծրագրերի/ միջոցառումների գծով տվյալ տարում պլանավորված բյուջետային միջոցները |
| Մասնակցային գործընթացների արդյունքում ձևավորված ծրագրերի/միջոցառումների գծով փաստացի ծախսերը համեմատած դրանց գծով պլանավորված ծախսերի հետ (ըստ առանձին ծրագերի/միջոցառումների և ընդամենը) (%) | Գնահատում է մասնակցային գործընթացների արդյունքում ձևավորված ծրագրերի/ միջոցառումների իրականացման աստիճանը |
| Համաֆինանսավորմամբ իրականացվող ծրագրերի/ միջոցառումների մասնաբաժինը մասնակցային գործընթացների արդյունքում ձևավորված ծրագրերի/ միջոցառումների գծով ընդհանուր ծախսերի մեջ (%) | Գնահատում է մասնակցային գործընթացների արդյունքում ձևավորված ծրագրերի/ միջոցառումների իրականացման հարցում հանրության մասնակցության կամ ֆինանսավորման աղբյուրների դիվերսիֆի­կաց­ման մակարդակը |
| Համաֆինանսավորմամբ իրականացվող ծրագրերի/ միջոցառումների մեջ պետական բյուջեից ֆինանսավորման մասնաբաժինը (ըստ առանձին ծրագերի/միջոցառումների և ընդամենը) (%) |
| Մասնակցային գործընթացների կազմակերպման և իրականացման համար պետական մարմինների կողմից ծախսված ֆինանսական միջոցների մեծությունը և դրա հարաբերակցությունը մասնակցային գործընթացների արդյունքում ձևավորված ծրագրերի/ միջոցառումների գծով ընդհանուր ծախսերին (դրամ, %) | Գնահատում է մասնակցային գործընթացների կազմակերպման և իրականացման համար պետական մարմինների կողմից կատարված ծախսումները |